Федерико Гарсия Лорка
Газела за присъствието страшно

Превод от испански: Живка Балтаджиева, —

chitanka.info

Аз искам без бряг да се мятат водите.

Долчинка за вятъра нийде да няма.

И нека нощта без очи да се взира,

и мойто сърце — без мечтата си златна;

и с листето приказки волът да срича,

и червеят, тъпкан със мрак да умира;

на черепа зъбите искам да святкат

и жълто да дави коприната бяла.

И моята нощ да се гърчи ранена,

и пладнето — в змийски възли оковано.

Понесъл бих храбро отровния залез,

дъгата на дните като лък строшена.

Ала с тяло, чисто, сякаш черен кактус

Бляскащ сред камънаци, мен не ослепявай.

В транса на планети тъмни захвърли ме,

но не ме приемай с талия тъй хладна.

Заслуги

Имате удоволствието да четете тази книга благодарение на Моята библиотека и нейните всеотдайни помощници.

Лого на Моята библиотека
http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.